30.6.2022
FI
Euroopan unionin virallinen lehti
C 251/91 Keskiviikko 15. joulukuuta 2021
13. toteaa jälleen, että on tarpeen poistaa poliittiset ja hallinnolliset kytkökset järjestäytyneeseen rikollisuuteen turvautumalla selkeisiin korruptiontorjuntatakeisiin ja panemalla korkean tason korruptiotapauksiin syyllistyneet tosiasiallisesti syytteeseen; kehottaa, että EU lisää tukea ansioihin perustuvan julkisen hallinnon lujittamiselle; on erittäin huolestunut raporteista ja syytöksistä, jotka koskevat korkean tason poliittisten vaikuttajien ja järjestäytyneiden rikollisryhmien välisiä yhteyksiä, samalla kun oikeuslaitos ei kykene tehokkaasti puuttumaan näihin väitteisiin; korostaa, että Länsi-Balkanilla rakennusala kuuluu järjestäytyneen rikollisuuden ja korruption kannalta haavoittuvimpiin aloihin;
14. panee huolestuneena merkille, että rikollisjärjestöt ovat käyttäneet hyväkseen covid-19-pandemiaa, muun muassa käyttämällä väärin terveydenhuollolle välttämättömien lääkinnällisten laitteiden ja palvelujen suoria julkisia hankintoja, myymällä väärennettyjä koronatodistuksia ja lisäämällä koronkiskontaa; kehottaa Länsi-Balkanin viranomaisia ryhtymään toimiin rokoteväärennöksiä ja väärennettyjä rokotuskortteja vastaan; kehottaa komissiota kytkemään talousarviotuen selkeisiin korruption torjuntaa koskeviin tavoitteisiin; korostaa tarvetta luoda vankkoja mekanismeja, joiden avulla voidaan seurata tavoitteiden toteutumista tältä osin;
15. muistuttaa, että liittymistä valmistelevassa tukivälineessä (IPA III) asetetaan tiukkoja ehtoja ja että rahoitusta on mukautettava tai se on jopa keskeytettävä, jos niin sanottujen ”perusasioiden”, erityisesti oikeusvaltioperiaatteen ja perusoikeuksien, myös korruption ja järjestäytyneen rikollisuuden torjunnan, sekä tiedotusvälineiden vapauden alalla tapahtuu merkittävää taantumista tai jos edistyminen keskeytyy pysyvästi; korostaa, että on EU:n omien turvallisuusetujen mukaista ja EU:n vastuulla taata, että EU:n varoista ei aiheudu haittaa siten, että niillä vahvistettaisiin korruptoituneiden poliitikkojen ja etuoikeutettujen yritysten klientelistisiä verkostoja;
16. toteaa, että järjestäytyneen rikollisuuden, politiikan ja liike-elämän väliset yhteydet olivat olemassa jo ennen Jugoslavian hajoamista ja ne ovat jatkuneet 1990-luvulta lähtien; tuomitsee sen, etteivät vastuulliset viranomaiset ilmeisestikään tahdo avata entisen Jugoslavian arkistoja; kehottaa siksi jälleen avaamaan Jugoslavian arkistot erityisesti siten, että pääsy entisen Jugoslavian salaisen palvelun (UDBA) ja Jugoslavian kansanarmeijan salaisen palvelun (KOS) tietoihin sallitaan, ja tiedot palautetaan kyseisten maiden hallituksille, jos nämä niitä pyytävät;
17. korostaa, että on tärkeää tehdä yhteistyötä ja jakaa tiedustelutietoja jäsenvaltioiden ja sellaisten kansainvälisten kumppaneiden kanssa kuin Yhdysvallat, Kanada ja Yhdistynyt kuningaskunta sekä kansainvälisten järjestöjen, kuten Nato, GRECO, Euroopan turvallisuus- ja yhteistyöjärjestö sekä UNODC, kanssa;
18. pitää myönteisenä Yhdysvaltojen uudistettua rakentavaa sitoumusta Länsi-Balkanilla, muun muassa keskittymistä korruption torjuntaan; korostaa tässä yhteydessä Yhdysvaltojen presidentin asetusta seuraamusten määräämisestä henkilöille, jotka myötävaikuttavat Länsi-Balkanin epävakaaseen tilanteeseen, sekä Yhdysvaltojen toimia, jotka koskevat korruptioon syyllistyneitä henkilöjä ja yhteisöjä; kehottaa EU:ta arvioimaan perusteellisesti mahdollista mukautumista tällaisiin toimiin;
Tietyt järjestäytyneen rikollisuuden muodot
19. toteaa, että Länsi-Balkanin maat ovat lähtö-, kohde- ja kauttakulkumaita ihmiskaupassa, jossa kaupataan lähinnä naisia ja tyttöjä seksuaalista hyväksikäyttöä varten; toteaa, että ihmiskauppa on rikos, jolla on suhteellisesti eniten yhteyksiä järjestäytyneeseen rikollisuuteen; kehottaa asiaankuuluvia viranomaisia keskittymään enemmän ehkäisemään ihmiskauppaa sekä vahvistamaan ihmiskaupalle alttiiden ryhmien mahdollisuuksia välttyä siltä korostaen samalla tarvetta noudattaa intersektionaalista, sukupuolten erot huomioon ottavaa lähestymistapaa; pitää myönteisenä kansainvälisten kumppaneiden kuten Interpolin ja Europolin kanssa toteutettuja yhteisiä toimia, jotka ovat johtaneet epäiltyjen ihmiskauppiaiden ja ihmisten salakuljettajien pidätyksiin;
20. toteaa, että Länsi-Balkanin maat ovat muuttajille ja pakolaisille kauttakulkukäytävä ja viime vuosien laajamittainen muuttoliike on asettanut alueelle ja jäsenvaltioille valtaisan haasteen; kehottaa tehostamaan toimia ihmissalakuljetuksen torjumiseksi ja salakuljetettujen henkilöiden, erityisesti ilman huoltajaa olevien alaikäisten, perusoikeuksien suojelemiseksi sekä lisäämään tiedonvaihtoa ja tehostamaan koordinointia Länsi-Balkanin maiden välillä ja jäsenvaltioiden kanssa; kannustaa EU:ta ja sen jäsenvaltioita tarjoamaan enemmän tukea näiden kysymysten ratkaisemisessa, muun muassa tarjoamaan taloudellista ja teknistä tukea, tekemään epävirallisia ja asemaa koskevia sopimuksia, edistämään yhteistyötä yhteisen operatiivisen toimiston ja itäisen Välimeren reitin operatiivisen alustan välityksellä ottaen samalla huomioon Länsi-Balkanin reitin erityispiirteet ja tarpeet sekä avustamaan ihmisarvoisten vastaanotto-olosuhteiden luomisessa; kehottaa tehostamaan EU:n ulkorajojen suojelua yhteistyössä Länsi-Balkanin maiden kanssa;